L-Unjoni Ewropea tikkundanna d-deċiżjoni tal-awtoritajiet Russi li jipprojbixxu tmien nazzjonali tal-Unjoni Ewropea milli jidħlu fit-territorju tal-Federazzjoni Russa. Din il-projbizzjoni fuq id-dħul tinkludi l-President tal-Parlament Ewropew David Sassoli, il-Viċi President tal-Kummissjoni Ewropea Věra Jourová, kif ukoll sitt uffiċjali tal-Istati Membri tal-UE mill-Estonja, Franza, il-Ġermanja, il-Latvja u l-Iżvezja. L-Unjoni Ewropea tesprimi s-solidarjetà tagħha ma' dawn l-individwi kollha. L-azzjonijiet tar-Russja mhumiex ser iżommu lill-Unjoni Ewropea milli tkompli tiddefendi d-drittijiet tal-bniedem, id-demokrazija u d-dritt internazzjonali, u lanqas milli żżomm responsabbli dawk involuti fi ksur u abbużi tad-drittijiet tal-bniedem. Din id-deċiżjoni, li hija mmirata direttament lejn l-Unjoni Ewropea u l-Istati Membri tagħha, hija inaċċettabbli, nieqsa minn kwalunkwe ġustifikazzjoni legali u mingħajr bażi. Din isservi biex tenfasizza li l-Federazzjoni Russa s'issa għażlet it-triq tal-konfrontazzjoni minflok ma ppruvat taqleb id-direzzjoni negattiva tar-relazzjonijiet bejn l-UE u r-Russja. Il-Pajjiżi Kandidati r-Repubblika tal-Maċedonja ta' Fuq, il-Montenegro u l-Albanija 1) , u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.